**Condiții generale pentru promovarea laboratorului**

1. Pentru promovarea laboratorului este necesară o notă de minim 5 la laborator, obținută prin efectuarea mediei aritmetice a temelor de laborator + nota la 1 sau 2 teste scrise în decursul semestrului.

2. Este necesar un număr de minim 50% din prezențele de la orele de laborator.

3. Condiții de evaluare a temelor de laborator:

3.1. Fiecare temă de laborator trebuie încărcată pe platforma de e-learning până la termenul precizat pe platformă.

3.2. Depășirea cu mai mult de 2 ore a termenului precizat conduce la acordarea notei din oficiu (nota 1) pentru tema respectivă. Excepții pot fi făcute doar în caz de forță majoră - probleme grave de sănătate sau de familie - și numai cu acordul prealabil al profesorului. Defectarea calculatorului nu este motiv de întarziere. Efectuați copii de siguranță pentru programele dvs.

3.3. Pentru teme copiate se acordă nota 1 pentru tot laboratorul, ceea ce înseamnă neadmiterea în examen în sesiunea din vară. Acest lucru este valabil și pentru cel care dă la copiat teme și pentru cel care prezintă teme copiate.

3.4. Nota pentru fiecare temă se acordă după prezentarea personală a temei (cea încărcată pe platforma de e-learning) de către fiecare student în timpul orelor de laborator și punctajul se acordă doar dacă studentul știe să răspundă la toate întrebările legate de codul său propriu, precum și legate de algoritmul și structurile de date utilizate. Pentru programele alcătuite după pseudo-codul predat la curs sau din bibliografie se acordă punctajul complet dacă studentul poate să explice pe hârtie modul în care se operează cu structurie respective și poate să dea un exemplu concret. Altfel se acordă maxim jumătate din punctaj.

3.5. În toate programele indicii pentru tablouri (vectori, matrice) trebuie să pornească în mod obligatoriu de la 0. Nerespectarea acestei cerințe duce la neluarea în considerare a problemei respective.

3.6. În programe nu este permisă utilizarea de variabile globale. Probleme ce conțin variabile globale nejustificate (prin argumentare), nu vor fi luate în considerare. Variabilele din programul principal necesare în funcții se transmit în mod obligatoriu prin parametri.

3.7. Pentru temele începând de la tema 2 este obligatorie folosirea de structuri prin utilizarea struct din C++. Temele care nu respectă acest lucru trebuie refăcute.

3.8. Pentru temele predate la timp, dacă nu sunt corecte, se accteptă refacerea lor până la următorul termen.

3.9. Se pot încărca pe platformă și teme incomplete, punctajul fiind corespunzător.

3.10. Vor exista pe parcursul semestrului 2-3 teme suplimentare pentru acordarea de puncte suplimentare la nota de la examen. Acestea vor fi specificate la timpul respectiv.

4. Încărcarea temelor: se plasează toate fișierele cpp (DOAR fișierele cpp, nu tot proiectul!) corespunzătoare temelor într-un catalog, se arhivează într-o arhivă cu numele studentului și numărul temei și se încarcă pe platformă.